बर’फोरा मोनसे गेदेर हारि। बे हारिया राजा-रायजो दंमोन। बे हारिहा गावहानो हारिमु, राव-थुनलाइ, आसारखान्थि दं। बे हारिखौ गुबुन हारिया फोजोबस्रांनो हाजासे नाजासेयावबो फेलें जादों। बर’फोरा रायजो गोमाजानानै भारत उदांस्रिनि उनावबो गुबुन हारिफोर बादि राजखान्थिनि मोनथाइ मोनफुंनाय बादि मोनफुंनो हायैनि 1967 मायथायनिफ्रायनो सोरखारनि सेराव आलादा राजखान्थिनि मोनथाइ नागिरनानै सोमावसार बोदों । बिदिनो 1967 मायथायाव पिटिसिएनि दैदेननायाव ” उदयासल” मुंनि आलादा रायजो दाबिनाय सोमावसारदोंमोन। बिनि उनाव पिटिसिएनि सोमावसारनाया गोख्रों जायैयाव फिन 1987 मायथायनिफ्राय बड’फा उपेन्द्र नाथ ब्रह्मनि दैदेननायाव दुलाराय बर’ फरायसा आफादा डिभाइद आसाम फिफटि-फिफटि सोमावसारनायनि अरा ब्लाव-ब्लाव जोंदोंमोन आरो दाबो जुजायनि अर बादि रोहो-रोहो खामग्लिबाय दं। बेखौ लानानैनो प्रेमसिं ब्रह्मनि हेफाजाबाव बिएलटि, रन्जन दैमारीनि दैदेननायाव बिएसएफ दादोंमोन जायखौ उनाव एनडिएफबि मुङै मिथि जानानै बर’ हारिनि मोनथायनि थाखाय सोमावसारदोंमोन। बे सोमावसारनायफोराव बेसेबां बर’ सुबुंफोरा पुलिस- सान्थ्रि हानजानि सिलायनि गुलियाव जिउ गोमा नांदों बुंस’ हाया। बेफोर सोमावसारनायनि फिथाइ महरै बिएसि, बिटिसि आरो बे बोसोराव बिटिआर गोरोबथा जाबोदों। मख’जाथावदि पिटिसिएआ सोमावसारनाया बारा गोख्रों जायाखैमोनब्लाबो रोजा-रोजा बर’ सुबुंफोरा राजा लामायाव ओंखार बोदोंमोन। आरो सोमावसारनायनि सायाव पुलिसा सिलायनि गुलि गावदोंमोन। बै समाव रायजो सोरखारा पिटिसिएनि दैदेनगिरिफोरनो गाव खुंथाइ जासिदोंमोन। नाथाय नाजावनाय जायाखैमोन होननानै मिथिनो मोनो। नाथाय दिनै बिटिसि गोरोबथानि उननिफ्रायनो 17 बोसोर हाग्रामा महिलारीनि बिटिसि खुंथाइ समाव बर’-अबर’, जौगानाय मोननाय-मोनैनि जाख्ल’नाय आरो बोराबलायनाया सोमजिदोंमोन । बे समावनो जोनोम जानाय गेजेर जाख्ल’गिरिनि हेंथायै सरासनस्रा बर’ सुबुंफोरा जावरिखांदोंमोन। बे जाख्ल’नायखौ गैया खालामनो आवगाय बोबाय बिटिसिनि 4थि मावफुं आफादनि गाहाइ मावफुंगिरि सोद्रोमा प्रमद बर’आ। बेखौ बिथांनि बिटिसि बिसायख’थियाव होनाय बिबुंथिफोरनिफ्राय मिथिनाय जादों। बेखौ खालामनो हामारोब्ला बे बिटिआरआ भारतनि मोनसे मख’जाथाव ओनसोल जागोन। दिनै इउपिपिएल दोलोआ बिजेपि-जिएसपि दोलोजों लोगो जानानै जथाय सोरखार दानायाव हेंथा जायाखै। मानोना बिपिएफ दोलोआबो सानसे समाव कंग्रेस दोलोजों लोगो जादोंमोन , बे थार बाथ्रा। नाथाय बै समाव कंग्रेस दोलोआ बिपिएफ दोलोखौ उदां भाबै बिटिसि खुंथायखौ खुंनो होदोंमोन। बे बेलायाव कंग्रेस दोलोआ रावबो बर’ सुबुंफोरखौ कंग्रेसि खालामनानै बिटिसि खुंथायखौ आवग्रिनो नाजानाय नुबोयाखै। नाथाय दिनै बिजेपि दोलोआ बर’फोरखौ बिजेपि दोलोनि सोद्रोमा खालामनानै बिटिसि खुंथायखौ गावनि आखायाव लासैनो लांनो नाजानाय बादि नुदों । बेखौ नायोब्ला बर’फोरा सांग्रां जानो सम जाबाय। इउपिपिएल-बिजेपि-जिएसपि जथाय बिटिसि खुंथाय खुंनायाव हेंथा नङा। नाथाय बर’फोरा खौसे जाथारनांगोन। बिदिनो गावस्रा-गावस्रि जानानै थाबाय थायोब्ला उन समफोराव हारि दानायाव हेंथा सोमजिनो हागौ। बेखौ बुंनांगोनदि आसाम रायजोयाव बिजेपिआ एजिपिजों लोगो जानायनि थाखाय एजिपिआ दिनै लरग’-थरग’ होनब्लाबो बारा बुंनाय जानाय नङा। बि एजिपि दोलोनि सोलाय दिनै गुबुन राजखान्थि दोलो एजेपि दानो गोनां जाबाय। बिदिनो बर’फोराबो उन समफोराव खौसे जानानै गुबुन राजखान्थि दोलो दाहैनो गोनां जाहैगोन नामा ? बे मोनसे दानो जाखांनाय सोंलु। जियानो जाया मानो बर’ सुबुंफोरा बर’ सुबुं महरै थानो मोनथों बिनि सायाव सांग्रां जानांगोन। बेरा फारसे बुंनांगोन दि बर’ हालामाव मोनसे गोदान खोलोबाव दावखोबाय थांनाय 15 डिसेम्बर खालिनिफ्राय प्रमद बर’आ बिटिसिनि गोदान सोरखारखौ बिबान मोननायनि उनाव। बिथाङा बिबान लानायनि उनाव रोखा-रोखा बिबुंथियाव बुंदोंमोनदि दानि बिटिसि सोरखारा गोहोनि सोरखार, जेंना सुस्रांग्रा सोरखार। बेल’ नङा बिथाङा बुंनाय ओनसोलनि गासैबो हारि-माहारिखौ लानानै जौगानाय लाबोनो नागिरनाया बाखनायथाव। बिथाङा बुबावनाय “नेता” नङा “बेटा” बुंनायाव सरासनस्रा सुबुंफोरखौ बांसिन फोथायसिननाय लाबोदों । बिथांनि बिबुंथिनिफ्राय हमनो हाबायदि प्रमद बर’आ ओनसोलखौ जौगा होगोन आरो बेखौनो दिनै सरासनस्रा सुबुंफोरा नेनानै दं ।